khistorydata/jeongjo-sjw-relations huggingface dataset:
정조 12년
洪仁浩以成均館官員以行大司成意啓曰臣聞居齋儒生等今日朝食堂不爲設行臣馳詣泮宮招致諸生問其捲堂之由則諸生等書進所懷以爲伏以臣等於再昨日聽傳敎時伏見兩次批旨中引出外諸生勸入之敎臣等以引義出外之意見解而又於泮長草記有引出外諸生與他儒生之語初不致疑於此臣等承命爲重引嫌反輕蒼黃顚步黽勉入堂矣及承昨日聖批辭旨鄭重恩諭過分臣等且惶且感如前入堂而究其本則以疏事捲堂之後也論其跡則在他儒勸入之餘也終有所不安于中矣再昨日同入食堂中生員盧昨入齋中以爲聖批中引出外諸生非謂引而出外之捲堂生也乃謂引出以外之方外生也捲堂生之遽然入堂大損廉防云此論旣發有難蹲冒同辭處義以謝人言而且伏念前泮長旣以儒生之事竟至竄配之境則其在師生之義難免冒沒之嫌以此以彼去就益難玆敢相率自引以伸廉隅云云臣亦以引出外諸生爲引義出外之捲堂生果有勸入之擧今此諸生之所懷旣如是則臣固不敢質言而不必以此過爲引嫌之意縷縷開諭終不回聽何以爲之敢啓傳曰知道儒生盧事極可駭然設如其言眞箇錯解偕與勉入共參食堂伊後提問也同進所懷忽爲日已久之後惹起別論致此鬧端士習之不古何至是乎爲先停擧雖以卿言之以傳敎中引出外三字曰以引義出外看得又謂以不敢質言云云者何太混圇推考至於捲堂諸生處義無怪若此大抵當初入齋義無不可齋任自齋任疏下自疏下勸入批旨中且有已例之引喩者烏可不聞命卽入乎又況間有在鄕未參疏之人則揆以處義尤無可嫌昨日嘉乃之敎正爲是耳然橫議旣發且以泮長事引義則爲諸生進身之道不可無曲念之擧泮長擧措駭然則固駭然究其本卽生疎所致爲諸生特寢泮長竄配之命以此曉諭卽爲勸入乃設食堂如是處分之後諸生更無可引之端若或逡巡是不知道理分義也以此申諭更無敢以所懷書入可也
정조 12년
洪仁浩以成均館官員以行大司成意啓曰臣伏承本館草記批答招致諸生傳宣聖旨則諸生等以爲今伏奉聖敎惶感無地謹當還入云故仍設食堂臣則退去之意敢啓傳曰知道
정조 12년
洪仁浩以義禁府言啓曰保放罪人黃仁煐草記勘律事命下矣黃仁煐禁衛營啓辭內本營新番通津軍二名無端闕點莫重宿衛之卒如是疎虞其在軍制萬萬驚駭該邑守令指名現告拿問處之罪取考律文則大典通編番上條有曰當番未及限者守令營門決杖雜令條有曰營門決杖者代以拿問名簿條有曰軍簿脫漏二人以下守令杖八十推斷條有曰犯私罪杖八十奪告身三等犯枉法受贜外笞杖竝收贖矣黃仁煐杖八十收贖奪告身三等放送何如傳曰允如有功議各減一等
정조 12년
洪仁浩以義禁府言啓曰保放罪人黃仁煐杖八十收贖奪告身三等事照律草記批旨內如有功議各減一等事命下矣黃仁煐十代祖澄靖國原從功臣云功減一等杖七十收贖奪告身二等放送之意敢啓傳曰知道
정조 12년
李亨元以御營廳言啓曰今五月二十九日景慕宮展拜時依兵曹啓下節目集春營入直軍五十名領軍把摠安宗厚入直哨官崔鳳興領赴于訓鍊都監都領陣東營入直軍三十名除出入直把摠金峻岳哨官洪昌猷率領宮大門外把守竝待標信出用解嚴後還入直間集春營哨官金秀光率該哨標下軍七名代直東營哨官權抑代直之直敢啓傳曰知道
정조 12년
洪仁浩以義禁府言啓曰因成均館草記批旨內前泮長洪文泳特寢竄配之典事命下矣洪文泳昨已發配所到處卽爲放送事分付該道道臣之意敢啓傳曰知道
정조 12년
刑曹啓目張龍大殺獄回啓云云初六日行檢文狀初九日始爲發送營門致有原犯籍口之資者事極稽忽初檢官龍宮縣監韓弘裕段從重推考何如判付啓檢官推考事依施爲旀獄情段依覆奏使之親執詳杳更卽狀聞後稟處以此行會爲良如敎
정조 12년
領議政金致仁箚曰伏以昨以兩惠堂互相引義不爲差出郞官致勤責敎深夜政府郞聽傳敎來宣令臣申飭臣累次往復于在京惠堂備言其前後譴罷恩補昭晣無餘處義已伸宜不敢到今違慢之意而終始固執無意承奉不能董飭臣固有罪揆以國體誠極未安惠堂尹蓍東爲先從重推考俾卽擧行成命有不可已也云云答曰省箚具悉卿懇惠堂事依施各別申飭俾卽擧行宜矣仍傳曰此批答遣史官傳諭于領議政
정조 12년
戊申五月二十八日未時上御重熙堂推考房承旨入侍時同副承旨洪仁浩假注書白慶楷記注官金鳳顯記事官金祖淳以次進伏訖上曰近日儒生輩以捲堂爲日課然誠駭然矣因命書成均館草記批答上敎仁浩曰多發院隷絡續催促食堂草記卽爲捧入可也命退承史以次退出
정조 12년
兼都承旨沈豐之藥院直行左承旨李得臣坐直右承旨李亨元坐左副承旨徐鼎修坐右副承旨尹行元坐同副承旨洪仁浩坐直注書金孝建病一員未差假注書李貞運藥院直白慶楷仕直事變假注書李錫心仕
정조 12년
洪仁浩啓曰校理趙濟魯副校理徐配修副修撰沈能翼牌不進罷職傳旨今方捧入副校理鄭大容修撰李尙度副修撰李羽晉傳旨未下校理李殷模修撰李顯靖在外玉堂上下番俱空已至多日事甚未安未差之代政官牌招開政差出待下批竝卽牌招以爲推移入直之地何如傳曰允
정조 12년
兵曹判書前望單子入之李𡊠落點
정조 12년
洪仁浩啓曰兵曹判書李𡊠牌不進推考傳旨今方捧入而命召傳授一時爲急更卽牌招何如傳曰允
정조 12년
洪仁浩啓曰兵曹判書李𡊠再牌不進推考傳旨今方捧入而命召傳授一時爲急如是屢違終不承膺事體所在誠極未安所當更請牌招而係是一日三牌何以爲之敢稟傳曰更爲牌招
정조 12년
有政吏批判書宋載經參判金憙竝受由參議曺允大進行左承旨李得臣進啓曰判書宋載經參判金憙竝受由小臣獨政未安何以爲之敢稟傳曰只出緊任以沈興永爲校理以李庚運爲副修撰以徐有防爲禮曹判書以蔡緯夏爲慈山府使訓鍊都監提調單李𡊠禁衛提調單李𡊠御營提調單李𡊠
정조 12년
以校理沈興永副修撰李庚運牌不進罷職傳旨傳于洪仁浩曰緣何委折有除輒違無日非開政事之駭惑莫甚於此此傳旨勿施牌招入直
정조 12년
以尹守默囚單子傳于李得臣曰保放
정조 12년
洪仁浩以成均館官員以行大司成意啓曰臣聞居齋儒生等今日朝食堂不爲設行臣馳詣泮宮招致諸生問其捲堂之由則諸生等書進所懷以爲伏以臣等之今番還入蓋因聖敎之嚴重師諭之懇摯而昨日批旨中又有當初還入義無不可之敎則臣等去就實非自辦也不意昨暮方外生金益煥趙德涵黃仁素李顥永等四人忽投通文于齋中列書二十六日之入堂十一人姓名驅陷罔測詬辱無倫而其中大槪以齋任停擧後疏下諸生之不爲一切引義冀回天聽作爲欛柄且以入堂一事謂之蔑視討復之大義敢歧沐浴之公論至有隱然爲凶賊右袒等語而仍歸之賢關之蜮弩義理之蟊賊凡諸極論凶逆之文字無不勒加稱之以亂臣賊子末乃以鳴鼓削籍之罰請施於臣等人言罔極胡至於此昨年之七疏今月之再疏及凡係討逆之事臣等輒皆同論同參至若哭班時發論事亦爲此輩之所沮格云者尤是萬萬意外臣等以其班行之稍間未能詳知今問守僕則以爲其時班行中有守闕號哭之齋任問議於諸生則有一儒生以爲號哭則與坊民相混歸泮治疏事理得當齋任亦以爲其言似然不復問議而罷云云未知以號哭爲未安以治疏爲得宜者果可謂沮格耶況此儒生不在於今番勸入中則以此歸之於臣等尤未知其心所在也及夫今番齋任被罰之後臣等亦爲累日捲堂引嫌出外則臣等有何歧異於前後大論而只以三昨日聽傳敎入食堂作一大罪案擠人坑塹罔有紀極噫噫臣等所據仰體聖意俯伸私義而彼輩則抑獨何心以此驅之以亂逆耶且夫討復大義必以君父爲重而君父屢批之後繼下一大嚴旨五部頒甘一城皆知而當此之時無一人來聽者今反以聽傳敎入食堂之臣等勒歸於護黨悖義之科者此不過假借討復之名專肆擠陷之計也橫逆之說雖不足掛齒而顧念臣等以平昔謹畏之跡受今日誣悖之言自不覺心寒骨冷置身無地其在自靖之道莫如決歸而行玆不得已相率治任以致空齋此亦臣等之罪還不勝悚蹙之至云云今此諸生之處義無怪其如是而臣卽以捲堂之頻數瀆撓之未安縷縷開諭終不回聽無意還入何以爲之敢啓傳曰知道若有一分嚴畏之心焉敢以捲堂空齋殆作日課乎此無他方外生忽地惹鬧之致本事姑無論敢以亂賊之目無難侵詆隱然歸之於護逆之科士論自士論誣人自誣人朝廷此等擧措當施反被之律名以士子有此不韙之習若不嚴懲何以礪俗發通諸生爲先削名儒籍卽令攸司散配雖以捲堂生言之構誣雖甚無論我所應之但當平說洞辨亦豈敢以此輩彼輩等語肆然煩徹無異街巷醉夫戟手詬鬨亦可駭也捲堂生爲先停擧當刻內他儒生勸入仍設食堂後草記萬一以捲堂一事復煩則卿當先被嶺海之典以此知悉可也
정조 12년
洪仁浩以成均館官員以行大司成意啓曰臣伏奉聖敎他儒生勸入後仍設食堂臣則退去之意敢啓傳曰知道
정조 12년
洪仁浩以刑曹言啓曰因成均館啓辭發通諸生卽令攸司散配事命下矣卽當依下敎擧行而第伏念聖明朝振作士氣之道不必以摧抑其過激爲主雖係奏御文字中句語猶當如此況儒生輩私相往復之文字乎以護逆二字誣人卽末俗之痼弊也嚴勘懲後之聖意凡在廷僚孰不思對揚之道而至於以此二字直斷以誣人在廷臣猶合審愼在儒生尤不當輕施區區愚見不敢自隱粗效執藝之義恭俟處分成命之下未卽擧行惶恐待罪之意敢啓傳曰無多言也振作自振作懲後自懲後若欲直斷以誣人其律豈止於散配乎猶屬之振作邊故雖歇於懲後邊姑施末勘無多言也卽爲擧行卿則勿待罪可也
정조 12년
洪仁浩以刑曹言啓曰因成均館啓辭發通諸生卽令攸司散配事命下矣依下敎發通儒生金益煥忠淸道稷山縣趙德涵鎭川縣黃仁素黃海道兎山縣李顥永原春道狼川縣竝定配所卽爲押送之意敢啓傳曰知道
정조 12년
大司諫金履禧疏曰伏以星霜易邁文禧廟祥制已闋銅樓之儀寢邈栗崗之草屢宿仰惟止慈之懷曷任如新之感仍伏念臣百無肖似最居人下加以多病早衰便成癃痼閒司漫職尙難勝任言責重地尤豈有一分堪承之望只緣義分之是畏時有除命黽勉冒膺而早晩顚沛固所自期至若年前忝叨見職也適有洪儀泳分館之事以當論不論人言峻發至被譴削之典噫儀泳國子之圈何等駭惋而職在言地矇未及察自陷於溺職之罪至今追思惶愧欲死迺者薇院除旨忽降於千萬夢寐之外臣聞命驚惶益不知措躬之所也以此罪戾以此情踪臺端一步鐵限在前今何可以日月稍久晏然抗顔於僨誤之地乎去就一節非所可論召牌洊降悚蹙冞切玆敢披瀝肝膈略控危衷伏乞聖慈天地父母俯垂諒察亟命鐫削臣職以安微分不勝幸甚臣旣不以言職自居則何敢贅及他說而第以秉彝之天在所同得討復之義不忍終默略此附陳而欲書而淚先漬欲言而臆已塞臣何忍復提此說仰貽聖懷之疚而亦有所不忍不言者嗚呼是月卽我文孝世子終祥之月也流光迅駛燧穀三易而喙息自如奄見此月之將盡讎賊依舊尙忍一天之共戴俯仰穹壤此何人斯蓋自慈旨頒降以後懲討之章凡幾上矣然未嘗見哀痛惻怛之誠有足格天者而摠不過齟齬陳腐之辭而有若應文者然則聖心之尙未感回君讎之尙未快雪莫非群下不忠不誠之罪尙何言哉雖然臣愚死罪竊以爲天地之大亦不能無憾夫賊宇之眞贜畢露於他日得志之招而不加一刑只施薄竄凶偉之斷案已著於不滿大慶之言而置之勿問尙稽天討徑斷乳道妖媼之情節自綻妄投熱劑逆醫之手勢難掩凡此諸賊爛熳同歸表裏和應腸肚相連則在今雪君讎討國賊之道捨此輩而當誰先哉誓不俱生之心卽天經地緯之大義必討乃已之論卽大夫國人之公言而乃殿下曲加涵貸尙靳允兪然則萬世沬血之讎其終無可復之日八域叩心之痛亦終無可洩之期耶人情天道斷無是理伏願殿下一依三司諸臣之請宇偉醫媼等諸賊亟命拿囚仍令待用刑嚴鞫得情明正典刑焉臣於日昨伏見傳敎下者及疏儒處分竊有所萬萬慨惜者夫三司之箚章甫之疏亶出於均畀之天大同之論實是不得請則不可止者雖昨陳十箚今進百疏固當允從之不暇而乃反加之以消寂之敎施之以停擧之罰此非但有欠於大聖人翕受之量從此殿下之庭其將無進言者矣此豈不大可懼哉伏乞伊日傳敎亟令反汗泮儒處分特命還收以光聖德焉云云答曰省疏具悉附陳兩件事自有商量者爾其勿辭察職
정조 12년
檢閱李相璜疏曰伏以臣母重嬰風痰之症淹延牀席或進或退者今已六朔餘矣昨今以來一倍添篤寒熱交攻嘔泄竝作食飮全却轉動須人表見之症種種危怪臣旣無他兄弟則藥餌之節扶護之方替行無人臣之家人促臣歸視急伻屢至臣自聞此報神魂飛越按住不得玆敢忙陳短章徑出禁門伏乞聖慈亟遞臣所帶之職仍治臣擅離之罪以便救護以存朝綱千萬幸甚云云答曰省疏具悉爾其勿辭救護母病
정조 12년
戊申五月二十九日卯時上詣景慕宮展拜入侍時兼都承旨沈豐之行左承旨李得臣右承旨李亨元左副承旨徐鼎修同副承旨洪仁浩記事官金孝建假注書白慶楷記注官金鳳顯記事官金祖淳檢校直提學徐有防李秉模以次隨駕上具翼善冠衮龍袍乘輿出賓陽門亨元曰莫重動駕之時兵曹判書鄭好仁未卽待令事體所在誠極未安從重推考何如上曰若曰觀勢也則來待觀勢可也若有病故也則言送病故可也二者之中無一皁白以此以彼兵判事萬萬駭然承宣雖請罪固欲遲遲以待入來駕到闕外尙無動靜寧有如許紀律兵曹判書鄭好仁爲先削職前望單子入之待下批牌招隨駕可也出擧條駕出弘化門由逌瞻門詣齋室外降輿入齋室出東挾門就版位行再拜禮詣宮內奉審還御齋室少頃上出西挾門乘輿出逌瞻門駕至弘化門外上曰兵判緣何遲滯耶亨元曰俄者顚倒入來中路聞削職之命惶蹙退去云矣上曰此必醉睡晏起之致也事極駭然矣前望單子入之李𡊠落點敎曰卽爲牌招催促入來可也駕入弘化門由賓陽門入內諸臣以次退出
정조 12년
戊申五月二十九日午時上御重熙堂左副承旨入侍時左副承旨徐鼎修假注書白慶楷記事官尹行任金祖淳以次進伏訖上曰慈山府使有闕代今日政差出事分付可也賤臣承命出傳上命書成均館草記批答上曰此批答卽使院隷自建陽門急送成均館食堂草記卽爲受來而如或遲延則推考房承旨難免重罪以此傳于洪仁浩使之申飭可也命退承史以次退出
정조 12년
戊申五月二十九日戌時上御重熙堂同副承旨入侍時同副承旨洪仁浩假注書白慶楷記注官金鳳顯記事官金祖淳以次進伏訖上曰今日儒生散配幾人停擧幾人仁浩曰散配四人停擧十一人矣上曰近日玉堂有除輒違誠極駭惑更卽牌招牌不進三字勿復呼望可也賤臣承命出傳上命書大司諫金履禧疏批命退承史以次退出
정조 12년
李亨元啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 12년
傳于李亨元曰左副承旨入侍
정조 12년
洪仁浩啓曰陞補限內不爲設行大司成直捧禁推傳旨事曾有定式矣大司成尹師國今朔陞試不爲設行依定式禁推傳旨捧入之意敢啓傳曰今番與無端過限有異分揀盛暑前使之準此設行
정조 12년
洪仁浩啓曰校理李殷模修撰李顯靖在外玉堂上下番俱空已至多日事甚未安未差之代政官牌招開政差出待下批牌招入直何如傳曰允
정조 12년
洪仁浩以吏曹言啓曰贈諡景憲公蔡以恒五代孫咸昌士人膺河來告以爲其祖以恒延諡日字定行於來六月二十八日云而本曹時無在京郞廳佐郞韓用龜以賜諡官今方下往嶺南敎旨定曹吏傳送於賜諡官使之一體宣諡似合便好而莫重宣諡敎旨使下吏追後替傳事未前有自下不敢擅便何以爲之敢稟傳曰宣諡敎旨之使曹吏替傳事未前聞不可創例有在京郞官亦何必使下去郞官上來還下送乎此草記勿施前郞廳李洪載敍用仍任使之及期齎宣可也
정조 12년
有政吏批判書宋載經參判金憙竝受由參議曺允大進同副承旨洪仁浩進啓曰判書宋載經參判金憙竝受由小臣獨政未安何以爲之敢稟傳曰政月隔宵雖未知病勢之如何長亞堂稱以受由迄無動靜事體所在殊甚未安令政院申飭爾則只出緊任以朴廣源爲副校理宋翼孝爲修撰李一曾爲分兵曹參議吏曹佐郞李洪載仍任事承傳
정조 12년
洪仁浩啓曰玉堂多日空番已極未安違牌勿爲呼望特敎申飭而校理沈興永副修撰李庚運謂有情勢屢度催促終不入來莫重命牌已至經宿闕外事未前聞不可無警竝從重推考何如傳曰近來朝綱雖曰掃地未有甚於今日兩玉堂擧措之駭怪非懸牌非違牌稱以情勢留置命牌於朝房已至經宿此不但無於前之擧且其所謂情勢也不過陳箚玉堂推考事云爾以一番推考輒欲永矢自劃則罷削以上被譴將作何等擧措其迹似出昧例蔑識關係則誠不輕牌招勿施竝施竄配之典以存朝綱
정조 12년
以鄭益祚囚單子傳于洪仁浩曰保放
정조 12년
以禁府都囚徒傳于洪仁浩曰時囚罪人金載久放
정조 12년
洪仁浩以文禧廟營建廳言啓曰本廳堂上工曹判書臣具允鈺戶曹判書臣徐有隣行副司直臣尹蓍東與郞廳戶曹正郞臣鄭東敎繕工監假監役官臣趙鎭奎進詣本廟奉審則廟內外俱無頉處之意敢啓傳曰知道
정조 12년
洪仁浩以義禁府言啓曰校理沈興永副修撰李庚運竝施遠地竄配之典事承傳啓下矣沈興永慶尙道機張縣李庚運全羅道康津縣竝竄配而以承傳內辭意具罪目卽爲發遣府羅將押送于各其配所何如傳曰允
정조 12년
洪仁浩以義禁府言啓曰堤川縣監安廷瓛忠州牧使鄭履煥竝依事目勘處事傳旨啓下矣安廷瓛鄭履煥俱在任所云依例發遣府書吏羅將竝拿來何如傳曰允
정조 12년
洪仁浩以義禁府言啓曰慶尙監司金光默査啓據刑曹粘目內機張前縣監金潤國移本府處之事允下矣金潤國前以他罪徒三年定配於機張縣依例發遣府書吏拿來何如傳曰允
정조 12년
洪仁浩以漢城府言啓曰涉疑疾方痛死亡之類令各部兩署更加摘奸後報來故列錄書入之意敢啓傳曰知道
정조 12년
李亨元以御營廳言啓曰本廳前軍色從事官李洪載旣已敍用仍爲差下使之察任何如傳曰允
정조 12년
戊申五月三十日卯時上御誠正閣右承旨入侍時右承旨李亨元假注書白慶楷記注官金鳳顯記事官金祖淳以次進伏訖上曰傳香承旨誰耶亨元曰李得臣也上曰傳香承旨持祭報府入侍出榻敎賤臣承命出與行左承旨李得臣偕入進伏上命得臣讀祭報府訖命書傳敎曰左承旨馳詣宗廟景慕宮奉審摘奸以來得臣承命退上曰同副承旨入侍出榻敎賤臣承命出與同副承旨洪仁浩偕入進伏以宣惠廳粘目上命書傳敎曰旣與臺啓有間出城已如何又於回啓使次堂替行事體所在不可以遭罹之如許置而無警宣廳堂上李在簡推考原粘目使卽同爲署名入啓事嚴飭命退承史以次退出
정조 12년
戊申五月三十日巳時上御重熙堂左副承旨入侍時左副承旨徐鼎修假注書白慶楷記事官尹行任金祖淳以次進伏訖上命書傳敎曰兩玉堂之怪擧無嚴焉逭投竄而近來習俗此等事看作尋常之故如新入不解事者亦無難犯之且不可以怪擧之大小仍而勿論陳箚被推以後無情病違牌諸玉堂竝禁推又命書傳敎曰紀綱姑無論所謂體例格式漸益蔑如雖以諸臣違牌一事言之其爲屑越無嚴未有甚於近年今日無情勢兩玉堂留置命牌至於經宿特目下現發中一端外此出身稍久資秩差高之卿宰違牌懸牌等許多無據處義不一而足此固萬萬可駭又況下大夫之日三違牌近作常事何等寒心堂下官無端違牌亦關後弊大抵卿宰以上試牌三違直捧罷拿傳旨堂上以下官之在家違牌亦有禁推之式此皆數十年來次次新出之飭令也況今百隷怠慢之時須有一番修明申嚴之擧庶不至如前襲謬此後卿宰以下無情勢違牌政院另察切勿徑先捧入下大夫以後種種越法冒禁之事一一依故例隨現直捧當勘傳旨使諸臣更無敢如前屑越事竝令知悉以右參贊金魯鎭卒逝單子命書傳敎曰昨日兵判望欲爲點下筵臣亦或諦悉今於意外聞其長逝殊涉嗟惜此重臣自在宮筵多致異年來拔擢所期頗不淺如是奄然豈非意外之意外卿宰例有吊祭之擧祭文中別示愍惻之意事分付命退承史以次退出
정조 12년
兼都承旨沈豐之坐行左承旨李得臣坐直右承旨李亨元坐直左副承旨徐鼎修坐右副承旨尹行元坐同副承旨洪仁浩坐注書金孝建病一員未差假注書李貞運藥院直白慶楷仕直事變假注書李錫心仕
정조 12년
李亨元啓曰來初五日朝參日次矣敢稟傳曰停
정조 12년
洪仁浩啓曰禮曹判書徐有防除拜後過三日不爲出肅依定式推考警責仍卽牌招察任何如傳曰允
정조 12년
傳于沈豐之曰吏兵房承旨持歲抄入侍
정조 12년
傳于洪仁浩曰輪對官入侍
정조 12년
以副校理朴廣源牌不進罷職傳旨傳于洪仁浩曰旣云淸齋所謂實故非所可論只推更爲牌招
정조 12년
李得臣啓曰宣惠廳粘目使卽同爲署名入啓事命下而一堂上李在簡謂有情勢不卽擧行成命已至經宿粘目終不修入事體所在萬萬未安從重推考何如傳曰允無一字辭疏成命之下泯默多日此何事體其委折重臣處卽爲問啓
정조 12년
李得臣啓曰無一字辭疏成命之下泯默多日此何事體其委折重臣處卽爲問啓事命下矣問于宣惠廳堂上李在簡處則以爲昨者以本廳回啓事飭敎截嚴而遭罹罔極有死而已旣無擧行之勢一向泯默亦有所不敢冒死治疏入呈喉院而亦爲見却惶悶罔措不知所出今承問啓之命惟願遄被嚴誅云矣敢啓傳曰知道辭疏之見却政院事殊甚未安當該承旨推考問啓雖異於置對特敎之下偃處城外書納極爲駭然此問啓勿施更令來詣朝房書納
정조 12년
李得臣啓曰無一字辭疏成命之下泯默多日此何事體其委折重臣處卽爲問啓事命下矣問于宣惠廳堂上李在簡處則以爲昨者以本廳回啓事飭敎截嚴而遭罹罔極有死而已旣無擧行之勢一向泯默亦有所不敢冒死治疏入呈喉院而亦爲見却惶悶罔措不知所出今承問啓之命惟願遄被嚴誅云矣敢啓傳曰辭疏捧入
정조 12년
李亨元以一所巡廳言啓曰去夜巡檢時宮城外各處軍堡軍士所對軍號一齊差誤聞甚驚駭査問於衛將所書員則以爲頒布時錯認文字誤傳他音云故卽令更爲頒布而莫重宮堡誤布軍號事未前有關係不輕當該頒布部將令該府處之何如傳曰錯認似因無識誤布大關後弊闕門以外之事非入直堂上所知則莫重軍號做錯出於所管身爲本兵之長旣不能申飭又不能摘發近來兵判事關曉夜輒多夢夢眞所謂不可使聞於他人兵曹判書李𡊠爲先緘辭從重推考部將事依施可也
정조 12년
李亨元啓曰因一所巡廳草記軍堡軍士軍號差誤事査問於字內左邊捕盜廳則昨日巡邏校卒輩行巡之時堡軍之錯對初不覺察云軍號事體何等重大而軍卒之錯對牌將之不察大關師律萬萬駭然該廳校卒令攸司嚴加科治當該大將不察之失不可無警從重推考何如傳曰允前後擢拔何限至於此捕將卽特簡之特簡隨事恪勤可也設有錯誤勘罪比宿硏諸人宜用加倍之典昨夜軍號事雖曰該所之自初誤傳云而無論例巡或別巡其所發覺反讓於疲殘巡廳何也新叨未幾怠心已生例巡則付之校卒別巡則懶不躬出推此可知烏在其委任之意乎該捕將趙心泰爲先罷職雖非字內近來之不躬檢亦可知若能躬檢則豈有字內之別他邊大將亦爲推考
정조 12년
李亨元啓曰左邊捕盜大將趙心泰罷職事命下矣在前如此之時有他邊大將兼察之例今番則何以爲之敢稟傳曰依例爲之
정조 12년
李亨元啓曰左邊捕將兼察依例爲之事命下矣右邊捕盜大將柳鎭恒卽爲牌招聽傳敎何如傳曰允
정조 12년
洪仁浩啓曰兵曹判書李𡊠緘辭從重推考事傳旨啓下矣憲府行公諸臺竝卽牌招以爲承授之地何如傳曰允
정조 12년
以司憲府兵曹判書李𡊠緘辭啓目傳于李亨元曰對辭太不分明特敎發緘異於前例問備則焉敢以數語漫漶乎誤看委折不覺察委折新除後夜巡幾次躬檢事事當一一明陳而無一言及此極爲駭然臺臣推考供辭更爲捧入
정조 12년
以左邊捕盜大將望筒傳于李亨元曰姑勿出代
정조 12년
兵曹口傳政事副司果李書九
정조 12년
以前判書鄭好仁歲抄單子傳于洪仁浩曰事未前聞貽羞大矣昨勘今敍非所可論此單姑置之
정조 12년
以前應敎韓光近前校理洪義浩前副修撰李遇濟歲抄單子傳于洪仁浩曰倡論之主客難分以今世道此等處豈可輕易闊狹以益其競相喧聒此單姑置之
정조 12년
以前僉使魚彰水前別將兪萬禧歲抄單子傳于李亨元曰本道孟山之餉與還許多未捧俱免居末使如許零瑣殘鎭替被其罪心常訝之罪名特爲蕩滌
정조 12년
以李厚重歲抄單子傳于李亨元曰事甚䵝昧特爲蕩滌
정조 12년
以前首譯李洙歲抄單子傳于洪仁浩曰渠之得免定配幸矣給牒何論前後效勞自效勞慢蔑宰相可見頑濫之一端莫重法服御藥之不卽貿納究其罪律豈止於一時定配以此以彼如渠世受國恩如是無形者類須有別般嚴懲可責年少輩來效法服所用御藥所入備納前竝與歲抄而勿爲擧論此後此等擧行譯舌之復踵前習者無論首譯所管與否當者外先從首譯寘之重律亦以此意令內局尙方嚴飭譯院
정조 12년
有政吏批判書宋載經參判金憙竝受由參議曺允大進同副承旨洪仁浩進啓曰判書宋載經參判金憙竝受由小臣獨政未安何以爲之敢稟傳曰只出緊任以李羽晉爲校理兪漢謨爲副修撰李周憲爲戶曹佐郞李厚在爲熙川郡守
정조 12년
兵批判書李𡊠病參判具㢞病參議宋鍈病參知柳誼入直進右承旨李亨元進副護軍金㷞閔永鎭洪致範宋益休申載文李得駿副司直洪文泳金基正副司果沈公猷
정조 12년
禮曹啓目今六月十八日惠慶宮誕辰陳賀節目參考前例磨鍊爲白去乎令該司照例擧行何如判付啓旣承慈敎權停爲良如敎
정조 12년
以梁興龍囚單子傳于李亨元曰莫非兵判怠慢之致渠何足責付過放送
정조 12년
李亨元以禮曹言啓曰今六月初一日輪對官入侍時因本曹正郞李鎭宅所懷齊陵陵上裳石七立外高內陷處來頭陵役時以油灰塡充水勢順流事仰陳而批旨內禮判纔經道伯使之草記稟處事命下矣臣待罪畿藩時屢度奉審則本陵裳石之外高內陷果是流來久頉每於春秋啓本以與前無異爲辭而該曹以事體重大不敢遽議其修改矣今此郞官所懷中以油灰塡充使水勢注下云者不無意見而莫重陵寢修改之節不可以一郞官所奏遽然擧行姑待道臣秋奉審詳察其頉處增加與否別單啓聞後稟處何如傳曰允
정조 12년
李亨元以訓鍊都監言啓曰本局前從事官鄭大容曾有陞資前勿爲差代之命矣今已敍用仍任之意敢啓傳曰知道
정조 12년
李亨元以御營廳言啓曰本廳哨官白東脩身病甚重勢難察任改差何如傳曰允
정조 12년
司憲府照目兵曹判書李𡊠原情云云傳旨內辭緣惶恐遲晩向前李𡊠罪狀杖一百收贖是白乎矣係是二品上裁何如判付啓對辭但當道盡事實豈敢雜以氄語乎旣喩帝虎之混見則又不以亥豕魚魯取譬何也事體所在誠極駭然是旀所謂私義云云近間別無人言之侵斥是去乙乃以見職不敢自居等說無難煩陳又何委折是喩朝筵處分初以譴罷分付因承宣提奏雖卽改命緘推本事則關係至重決難止於問備薄勘右項判付辭意更良發緘取招以聞爲良如敎
정조 12년
領府事鄭存謙箚曰伏以臣病著形骸已成殘疾秪以縷息僅延職名猶縻省覺時回惶恧交切至於太社事體何等嚴重而身爲提擧尸居昏昧不能照管前冬陳懇寔出於據實祈解恩許未蒙屢瀆是懼遂至泯伏冞增悚惕況今貶月已屆殿最當前緣臣已廢之疾久曠考績之典揆以國體寧容如是惟有趁今變通然後可以及期磨勘玆不得不冒時自列仰請處分伏乞聖明特垂諒察將臣本署都提調之任亟賜遞免俾重典毋至閱歲曠闕殘喘得以安意就盡公私不勝幸甚云云答曰省箚具悉卿懇閑司也未勘何妨卿須安心益加善攝仍傳曰此批答遣史官傳諭于領府事
정조 12년
左議政李性源箚曰伏以臣卽伏見傳敎下者以去夜軍號誤布事有兵判緘推之命臣於此誠不勝萬萬悚懍臣方摠察禁營昨日又是本營巡邏當次而巡廳之所覺察釐正者本營則不但不能摘發日已過午竝與當初誤布而全未聞知名曰摠察寧有是哉軍號之問答莫重宮城之巡綽至嚴臣於常時若能隨事嚴飭則如此大段錯誤豈有登時不得發經宵不得聞之理乎卽此而臣之昏憒著矣稽忽甚矣論其辜犯合被重典且臣冒膺匪據雖不敢續續言病而自四五月之交風痰之症發作無常每當劇時幾至暈倒口强舌直而不能成言語視眩聽聾而不能辨名物至於尋常文簿亦多前忘後失以此病狀中書承佐之責軍門統轄之任實無一直堪稱之望目下昏謬之失卽其一端之可驗玆敢略暴實狀仰瀆崇聽伏乞聖明俯賜諒察先解本兼仍降譴何以嚴警衛以安賤分不勝幸甚云云答曰省箚具悉卿懇兵判捕將旣因此罷推卿營適當巡次均爲不覺察之失則如是爲引雖似然矣卿大臣也旣無以躬檢則字號之莫辨正訛何責乎蠢玆校卒在卿毫無難安之端安心視事仍傳曰此批答遣史官傳諭
정조 12년
禮曹判書徐有防疏曰伏以臣四載藩寄一味尸素誠切酬答而才則不逮志在殫竭而慮有未周絲毫無補瘡疣畢露惟我聖上如父牖子遇事而指導之隨處而庇覆之幸免大戾得以順解納符歸來如釋重擔闔門感祝歷日冞切忽於此際伏奉除旨以臣爲禮曹判書者噫臣之一身本非己有夷險燥濕固當竭蹶而況在按節之時濫忝曳履之班辭巽不得黽勉隨行則乃於見職豈敢爲飾讓丐免之計哉第伏念六部之長何等峻秩而臣兄旣居其一今臣又復翶翔以班序則相聯於二曹以職任則俱異於漫司兄管大農之財賦弟掌淸朝之典禮求諸古事實所罕聞參以近例恐亦鮮比濟濟朝著群彦林立官人之方恐不當若是苟簡私門滿盈之戒猶屬餘事公器濫屑之歎所關非細則參倚前衡義在必遞召牌之下承膺無路玆敢略陳短章仰暴微懇伏乞聖慈俯垂諒察將臣新授職名亟命鐫免以安賤分不勝幸甚臣無任激切屛營祈懇之至謹昧死以聞傳曰近來廉防太不成說過者近於屑越不及者近於放倒六曹之中兄弟竝據私心無怪乎難安近而有一二已例古則其例又不一而足兄弟方伯時辭職亦以法外之嫌責批至嚴大臣論斥方伯亦然況判堂乎陞秩一疏雖似常例煩陳辭懇有傷事體禮曹判書徐有防推考原疏還給更卽牌招申飭行公
정조 12년
行副司直李在簡疏曰伏以日月如駛文孝世子終祥奄過君讎未復禮制已訖悲冤憤痛益復如新伏惟我聖上止慈之情尤當如何區區下忱伏不勝憂慮之至仍伏念臣事君不忠行己無狀忽遭此千古人臣所未有之誣衊便一急變闔門驚怖五內震裂求死不得逬出都門荒郊泣血如窮人之無所歸俯仰穹壤此何人斯儒生所以聲罪臣者一則曰托病不參庭請也一則曰陳疏不論宇偉也末又結之以不忍聞不忍見之一句語尙何忍泚筆刺口如相較辨而若其事狀之爽謬衷情之煩冤有不得泯默者臣於再昨冬偶得類中之症閱朔沈苦半體不遂作一籧篨適値賓啓庭籲百僚咸造之日臣獨宛轉床笫旣末由進身禁扃亦不敢偃息私次晨夕擔羿進伏朝房自效沐浴之義雖因疾病之無奈未免義分之都虧至今追思惶汗浹背伏蒙聖慈不加之罪特許鞶裭俾便調治賴天之靈復起爲人莫非我聖上賜也此實同朝之所共憐輿儓之所共見也苟非喪性失心者抑獨何意故作不誠之擧甘犯罔赦之誅哉揆以天理人情決知其必無是而猶且無難成案則他尙何說也噫嘻痛矣五九月之變尙忍言哉及夫諺敎一下國讎急於必報罪人期於斯得小大遑遑奔走呼籲冀所以少洩神人之憤當此之時凡在橫目之列者孰無同仇之痛及其伏閤諸臣被譴逬退而臣則身在闕外之故未蒙竝勘之罪乃敢忙陳短章仰請反汗伊時所請卽島置覆難事也事勢體段有不暇拖及他說況臣於宇鎭素所斥絶上下皆知乃謂顧惜於承款之後耶至若時偉則自處戚里暗圖戎柄不滿大慶陰懷凶謀罪盈惡極已絶于天而惟其藉賣權勢誑惑一世故當臣陳疏之時許多情狀未及綻露姓名不登於簡書輿論未著於聲討臣之昏謬闇弱未能先幾而早辨每一思惟寢夢猶噩逆覩先見有愧古人以此咎臣臣亦何辭而今其爲言抑勒架鑿有若逆節已彰之後擧國齊討臣獨不論者然雖急於搆陷臣湛滅臣獨不念事實之不可幻天鑑之不可誣乎臣雖無狀亦具秉彝受國厚恩位至卿列而乃以此等之目容易加之是豈可忍耶爲人臣子而聞此語苟然食息尙不能卽地剚腹以自明甚矣臣之冥頑也臣以百無一似之賤荷殿下罔極之眷兠攬要膴小器已溢鬼猜人忌眇福難支早晩顚沛理必無幸亦不料白地構誣至於此極叩胸搶地無所告訴有罪無罪天日在上前後恩造與天無極平日所自期惟有一心向上矢死靡他而愚迷妄錯動觸駴機冥行埴曾無周身之地根孤植弱不免積毁之歸圖報之微誠莫效遭罹之孔慘至此莫非臣罪尙誰尤哉只有伏地冤泣而已至於堂疏刊削之請亦添臣放肆之一案而原疏未下聖批悉燭臣何敢更事容喙也釁負至重理難倖逭辨章瀆擾亦所不敢只自泯默縮伏恭俟處分千萬不自意卽伏見傳敎下者以惠廳覆啓之使次堂替行薄施問備辭旨截嚴臣方不敢以生人自處迺殿下責之以職事負罪賤臣何以得此臣誠驚惶震越不知所出飭敎之下有死而已擧行無路方命之罪尤無所逃情窮勢蹙玆不得不冒死哀籲於閔覆之天伏乞聖慈天地父母俯賜矜諒之恩特推生成之澤將臣兼帶諸任竝行鐫免仍令有司重勘臣前後辜犯以爲辜恩負國者之戒焉臣無任瞻望雲天涕泣祈懇之至謹昧死以聞答曰省疏具悉已昭釋卿其勿辭卽爲擧行
정조 12년
戊申六月初一日卯時上御誠正閣吏兵房承旨持歲抄入侍輪對官同爲入侍時兼都承旨沈豐之右承旨李亨元假注書白慶楷記注官金鳳顯記事官金祖淳軍資奉事宋欽書禮曹正郞李鎭宅兵曹正郞鄭觀輝校書校理成大中戶曹正郞鄭東敎以次進伏訖上曰他承旨入侍出榻敎賤臣承命出與行左承旨李得臣偕入進伏上曰輪對官進前各奏職掌及所懷可也欽書曰臣之職掌米穀色而無所懷矣鎭宅曰臣之職掌稽制司本職無所懷而以前任陵官時事有仰達者矣上曰陳奏可也鎭宅曰齊陵以久遠陵寢石物多有傾側而其中裳石七立外高內陷每當霖潦之際上水停滀故使守護軍趁卽注下而若値夜半暴雨之時勢未及登時擧行或不無滲濕之患其在事體極爲惶悚臣意則來頭陵役時以油灰加數塡充其傾陷處則水勢順流似無此慮矣臣纔經本陵令又方待罪禮郞故敢此仰達矣上曰以此出擧條禮判纔經道伯使之草記稟處可也出擧條觀輝曰臣之職掌政色而無所懷矣大中曰臣之職掌書籍而無所懷矣東敎曰臣之職掌版籍司別例房而無所懷矣上曰推考房承旨與兵曹堂上入侍賤臣承命出與同副承旨洪仁浩兵曹參知柳誼偕入進伏上命承旨讀歲抄仁浩曰御營哨官辛有璨因史官摘奸時軍士闕直事執頉罷職而旋因事實之差爽有分揀之命矣今此兵曹歲抄中混錄於罷職秩殊涉不察當該堂上推考原單子勿施何如上曰新拜未久不察若此當該判堂從重推考可也出擧條命書傳敎曰今因歲抄思之名雖宣薦係是編伍則以內禁衛被謫蒙放人用朝官例竝錄於歲抄文書中事旣屑越在渠輩窒礙亦莫甚此後宣薦禁軍被罪人歲抄勿論事分付又命書傳敎曰欲於今日吏兵批歲抄處分而間聞已作故未免中止卽又更聞前說誤矣大抵此人事心常訝惑不但宮筵知其面與人旣無可執之釁端李遠事以後如是轗坷甚如何歲抄中亦無名字前此筵中屢有下敎銓曹之尙不收用似未悉委折而然前承旨申光履此後依前下敎勿拘擬望事更加嚴飭又命書傳敎曰吏兵曹歲抄中點下人依例捧傳旨上曰分兵曹參議李一曾何故尙不肅命耶兵堂出去知入誼承命出回奏曰在外矣上曰分兵曹堂上中在外人員許遞前望單子入之待下批牌招察任出榻敎上曰今見巡廳草記去夜軍堡軍號一齊差誤云聞極駭然內兵曹頒布時何以爲之耶誼曰內兵曹頒布時郞廳親書着銜及其下鑰時各所部將守門將分類受去從門隙各傳該所則該所官員坼見之後頒布于該字內軍兵矣上曰然則事在闕外內司堂郞初無所失矣命書傳敎曰政官牌招開政命退諸臣以次退出
정조 12년
戊申六月初一日巳時上御重熙堂左副承旨入侍時左副承旨徐鼎修記事官金孝建尹行任金祖淳以次進伏訖上曰惠廳啓本催促入之事分付命書傳敎曰政官牌招開政上曰惠堂雖有情勢不可一向在城外違牌後來待闕外事分付政官牌去來催促可也命退諸臣以次退出
정조 12년
戊申六月初一日戌時上御重熙堂坐直承旨入侍時右承旨李亨元假注書白慶楷記注官金鳳顯記事官金祖淳以次進伏訖上命書傳敎曰常於此重臣意有較計於表襮之病從前多少辭敎往往不啻迫切此無他不見諒於予也自有近日遭罹一邊昭釋一邊勉督訶責變爲慰藉亦堪一笑大抵非逆而爲逆非賊而爲賊在下賤無知尙欲爲之曲加辨覈況重臣乎病不參班雖作證左疏以代陳其間不遠不論宇偉事與宇爲隻已久矣於偉伊時聲罪不分明其兄猶參庭請妄慮上意或厭其朝東暮西不敢挺身先攻且其逡巡之祟予則曰萌於見帶銓任之別般難處云耳自知善着者無非自誤至於冒沒登筵添一別案此則情也非恣也崔守魯事出而早晩大何筵敎屢示其日朝申諭於判府旋有來待之命而泮儒疏留中豈敢以斷爛飜播之傳聞執以爲處義乎習俗喜事日甚較跡恕情難望於今日世之惡之者深看而緊束亦未可專歸之黨私執此而平心公看則重臣果爲人乎爲鬼乎惟予一副苦心不欲置人於半人半鬼之域今不得不又費許多辭敎予豈好辯而然一則爲世臣二則爲世臣莫曰舜誅四凶不念反爾之戒也仇嫉相加輪應不忒今日之敎意豈淺淺非獨爲重臣地也去就不審較計害事以此勘罪重臣亦必無辭而旣欲保之又反罪之則示人不廣事近顚倒予不欲爲是辭疏亦旣承批署啓原非難事到今爲重臣者但可含畏竭蹶以答知我罪我之眷區區廉防卽餘事之餘事惠廳堂上李在簡待城門開牌招行公仍令申飭署啓命退承史以次退出
정조 12년
傳于沈豐之曰夜禁申飭之下院隷作拏莫敢誰何此等不畏法之承史將焉用哉都承旨推考上下注書亦爲從重推考
정조 12년
以惠廳堂上李在簡牌不進推考傳旨傳于李得臣曰更爲牌招
정조 12년
李得臣啓曰宣惠廳堂上李在簡粘目署啓連有飭敎而屢度催促終不修入成命之多日遲滯事體所在萬萬未安從重推考何如傳曰昨下傳敎何等剖析此與官職去就亦有間焉則如是逡巡了無知感知畏底意分義可謂掃地亟施罷職之典
정조 12년
洪仁浩啓曰卽者副校理朴廣源謂有身病陳疏徑出原疏纔已退却而依定式禁推傳旨捧入之意敢啓傳曰聞其病勢實有汚穢之慮云禁推分揀本職許遞
정조 12년
傳于李得臣曰左承旨與下直守令察訪入侍
정조 12년
備忘記吉州牧使李殷福下直長弓一張長箭一部片箭一部筒兒一箇賜給
정조 12년
有政吏批判書宋載經參判金憙竝受由參議曺允大進同副承旨洪仁浩進啓曰判書宋載經參判金憙竝受由小臣獨政未安何以爲之敢稟傳曰只出緊任以李太亨爲副校理尹羽烈爲副修撰柳增萬爲渭原郡守鄭昌聖爲兵曹判書
정조 12년
兵批判書未差參判具㢞病參議宋鍈入直進參知柳誼病右承旨李亨元進同知單姜五成副護軍宋載岳朴光迪柳殷鉉李潤謙副司果文極孝
정조 12년
洪仁浩以吏曹言啓曰以今農務方殷勸課之政專責守宰此時一日曠官可悶未下直守令皆令當日辭朝未差守令亦令待下批一體辭朝貶期當前邊上重地許久在京已未安貶目懸註亦無其例邊地守令亦令今明間下送後草記未下直邊將差使員上來守令邊將一體當日辭朝事命下矣吉州牧使李殷福慈山府使蔡緯夏楚山府使吳毅常高城郡守金履九渭原郡守柳增萬熙川郡守李厚在當日下直朔州府使金爔明日下去之意敢啓傳曰知道
정조 12년
李得臣以賑恤廳言啓曰各部字內出幕病民優給結幕之需其中死亡另施恤典事命下矣東部字內病幕九十六處病民一百八十四名西部字內病幕一百十八處病民二百二十名南部字內病幕三百五十五處病民八百十九名北部字內病幕一百五十八處病民三百七十七名合病幕七百二十七處病民一千六百名自五月二十二日至三十日舊幕則添補新幕則造給合空石四千一百九十一立長木二千一百三箇網兀三百九立死亡四十五名恤典依甲辰年自該署埋葬例各布一疋錢一兩式隨卽題給使該部申飭埋葬之意敢啓傳曰知道
정조 12년
李亨元以御營廳言啓曰本廳哨官白東脩改差代加設哨官朴大圭陞差之意敢啓傳曰知道
정조 12년
洪仁浩以義禁府言啓曰康津縣定配罪人李庚運定配分揀原傳旨中以刊削改付標機張縣定配罪人沈興永亦以刋削改付標事命下矣李庚運沈興永等所到處卽爲放送事分付該道道臣之意敢啓傳曰知道
정조 12년
司憲府照目兵曹判書李𡊠原情云云傳旨內辭緣惶恐遲晩杖一百收贖公罪是白乎矣係是二品上裁何如奉敎緘推終涉太輕且有臺彈以此以彼不可仍冒本律良中區別功議減等以私罪施行解見任爲良如敎
정조 12년
掌令權坪持平李基恒等疏曰伏以軍號之法何等嚴重則兵曹判書李𡊠身爲本兵之長初旣不能檢飭有此誤看誤布之事此實前所未聞者而又不能卽爲摘發至有巡廳草記之擧則其奉職無狀之罪在所難免及其特敎緘問之下所供之辭草率漫漶不爲明陳委折雖以聖上寬容之德只下照律之命而第伏念緘推之律不過杖百而止則論其所犯罪律不當臣等忝在執法之列判付之下決不可循例照律捧入啓本矣臣等謂兵曹判書李𡊠特施譴削之典斷不可已也臣等無任云云答曰省疏具悉兵判處分之以罷改推蓋因承宣提奏此則事勢似然然爾等之言亦然自有裁處之道依判辭照律以聞
정조 12년
戊申六月初二日卯時上御誠正閣都承旨入侍時兼都承旨沈豐之假注書白慶楷記注官金鳳顯記事官李宗烈一提學金鍾秀以次進伏訖上曰卿親病何如近用蔘劑云果然乎鍾秀曰果用蔘劑而近似少差矣上曰吏曹佐郞李洪載卽爲催促使之今日內肅謝宣諡時及期下送事分付可也賤臣承命出傳命退諸臣以次退出
정조 12년
戊申六月初二日巳時上御重熙堂左副承旨入侍時左副承旨徐鼎修記事官金孝建尹行任金祖淳以次進伏訖上命書傳敎曰以今農務方殷勸課之政專責守宰此時一日曠官可悶未下直守令皆令當日辭朝未差守令亦令待下批一體辭朝貶期當前邊上重地許久在京已未安貶目懸注亦無其例邊地守令亦令今明間下送後草記未下直邊將差使員上來守令邊將一體辭朝又命書傳敎曰政官牌招開政又命書傳敎曰本事不關於本職近來銓郞視同三司敢以區區私義無難煩徹成命之下如是逡巡此亦紀綱所在當該郞廳李洪載慶安察訪除授使之當日辭朝時任察訪遞付京職又命書傳敎曰今聞康津縣定配罪人李庚運中路病急不得前進申飭之下無以趲程畿伯言送云本事雖可駭與重罪之難赦有異生行死歸甚如何定配分揀原傳旨中以刋削改付標不可事同罰異機張縣定配罪人沈興永亦以刋削改付標此意分付所到地方道臣處命退諸臣以次退出
정조 12년
戊申六月初二日申時上御誠正閣左承旨與下直守令入侍時行左承旨李得臣假注書李貞運記事官李相璜金祖淳吉州牧使李殷福楚山府使吳毅常高城郡守金履九慈山府使蔡緯夏慶安察訪李洪載渭原郡守柳增萬金川郡守朴左源以次進伏訖上曰守令以次進前奏職姓名履歷可也殷福進奏上曰邊方重地往須善爲之也毅常進奏緯夏進奏上曰何年爲承旨耶緯夏曰庚寅年除拜承旨乙未以後更不得爲之矣上曰年來枳廢之由近始聞知其委折豈可以此終棄乎且聞近在分司能爲擧職誠可尙也下去須着意民事可也履九進奏左源進奏增萬進奏上曰累經守令七事竝除之可也上命得臣竝宣諭訖守令以次退出上曰慶安察訪進前洪載進伏上曰此職本無赴任之事而在京供職云然否洪載曰然矣上曰文字抉摘誠爲不可故予之下敎者良以此也今者此命亦欲開其進身之路矣且本事不關於銓郞此後除拜則卽爲行公可也上敎得臣曰予以李在簡事下敎者可謂煞費心力矣去就不審較計害事云則其罪自底昭釋矣得臣曰聖敎至此非但當者之感泣凡在廷臣孰不感激乎命退諸臣以次退出
정조 12년
兼都承旨沈豐之坐行左承旨李在學未肅拜行右承旨李得臣坐左副承旨李亨元坐直右副承旨尹行元藥院直同副承旨洪仁浩坐直注書金孝建病一員未差假注書李貞運藥院直白慶楷仕直事變假注書李錫心仕
정조 12년
李亨元啓曰明日常參經筵取稟傳曰停
정조 12년
李亨元啓曰左副承旨徐鼎修今日不爲仕進卽爲牌招何如傳曰允
정조 12년
以左副承旨徐鼎修牌不進罷職傳旨傳于洪仁浩曰只推
정조 12년
洪仁浩啓曰新除授兵曹判書鄭昌聖卽爲牌招傳授命召何如傳曰允
정조 12년
李亨元啓曰兵曹判書鄭昌聖牌不進推考傳旨今方捧入而命召傳授一時爲急如是違牌事甚未安更卽牌招何如傳曰允
정조 12년
李亨元啓曰兵曹判書鄭昌聖再牌不進推考傳旨今方捧入而命召傳授一時爲急連事違召不卽承膺事體所在誠極未安所當更請牌招而係是一日三牌何以爲之敢稟傳曰更爲牌招
정조 12년
李亨元啓曰兵曹判書鄭昌聖疏批已下卽爲牌招傳授命召何如傳曰允
정조 12년
李亨元以兵曹言啓曰五衛將申大順以前任淸州營將時在任所未及上來本廳番次苟艱云今姑改差何如傳曰允
정조 12년
有政吏批判書宋載經參判金憙竝受由參議曺允大進同副承旨洪仁浩進啓曰判書宋載經參判金憙竝受由小臣獨政未安何以爲之敢稟傳曰只出緊任以李在學爲左承旨李書九爲校理沈能翼爲修撰李致中爲奉常提調韓光會爲典醫監提調李文源爲觀象監提調鄭民始爲司譯提調尹蓍東爲社稷提調鄭民始爲判尹鄭昌聖爲軍器提調金勉柱爲寧越府使金魯永爲刑曹參判
정조 12년
兵批判書鄭昌聖進參判具㢞病參議宋鍈病參知柳誼入直左副承旨李亨元進以李命植爲知事李運春爲都摠經歷朴光進爲訓鍊主簿申暹爲五衛將鄭煥猷爲五衛將副司直徐鼎修李一曾朴廣源副司果金恕行
정조 12년
傳于洪仁浩曰承旨房仍
정조 12년
備忘記大臣箚批以分揀爲辭當初處分欲敎其初來前捕將趙心泰敍用仍任前任卽爲牌招傳授命召及將牌傳令
정조 12년
李亨元啓曰左邊捕盜大將趙心泰時無職名令該曹口傳付軍職何如傳曰允
정조 12년
兵曹口傳政事副護軍趙心泰副司果鄭東觀
정조 12년
分兵曹參議前望單子入之申光履落點
정조 12년
左議政李性源箚曰伏以臣猥暴昏謬之失兼控疾痛之呼未蒙重勘反承溫批至諭以安心視事臣誠悚惶慙恧益不省攸措軍號錯應事係無前兵判捕將之罪特以常時之或欠照關當夜之偶闕警飭耳至於主巡該營事體尤別凡係差誤理宜專當論其辜犯又不止兵判捕將之比而只緣臣忝在大官過蒙寬假獨逭譴何冞切兢惶仍念臣自叨新命行且半歲感戴洪私身不自有策已朽之形竭垂盡之力凡有趨簉一未或後區區情實庶蒙鑑燭顧何敢妄懷便身之圖自干孤恩之誅而目下病狀實涉危惡神識則漸就昏昧視聽則暴至聾瞽蓋其風邪積祟有非時時月可療苟不急試鍼焫趁加醫治則轉成癃癈勢所必至此臣所以前箚祈懇仰冀體諒之仁者也況本營發巡又在今夜以此情病實無抗顔擧行之勢玆敢猥入文字又犯瀆擾伏乞聖慈曲垂軫恤將臣所帶本兼諸任亟賜鐫遞俾便調息仍治臣不職之罪以嚴巡綽不勝幸甚云云答曰省箚具悉卿懇本兵主頒號且誤傳各堡是本兵所管而卿營初無誤傳在卿何有況都相無躬巡之例摘發與否尤非可論至於捕將譴罷欲譴其新叨然此或爲卿控引之端方令分揀以安卿心卿須勿辭視事仍傳曰此批答遣史官傳諭于左議政
정조 12년
行兵曹判書鄭昌聖疏曰伏以日月迅駛文孝世子終祥奄過禫祀隔月而讎賊未殲一天共戴臣民冤酷愈往愈切仍伏念臣於夢想之外復叨西銓之命驚惶感激靡所容措噫以臣無似厚被恩造向忝是任瘡疣百出畢竟人言雖論處義之失當自顧愆尤難免僨事之大何只賴聖明之曲恕幸得私義之粗伸迄今感祝守分自安冗散之地猶或陳刀奔走銓選之職久已矢心自劃庶幾知我之天更無濫授之憂今玆新命又奚爲而至哉拜奉除書衷情惝怳假使臣無他情勢六臘都政國之重典兄弟迭當已是難安況居官之道廉防爲重守拙之規簡書是畏何敢以歲月之稍久恩寵之荐加放倒四維趨走爲恭晏然爲承膺之計乎此所以嚴召之下一違再違甘犯慢命之科莫變守株之愚也不料聖度天大過加涵貸誅罰不施三牌踵臨揆以分義宜卽竭蹶而左思右量轉動無路玆不得不冒控危苦之懇仰瀆崇高之聽伏乞聖明俯賜矜諒亟許鞶褫俾伸自靖之義仍治臣罪以懲違傲之習毋使大政遷就國綱隳損不勝萬幸云云答曰省疏具悉陳久之事不必追提卿其勿辭行公
정조 12년
戊申六月初三日午時上御誠正閣同副承旨入侍時同副承旨洪仁浩記事官金孝建李相璜金祖淳兵曹判書鄭昌聖以次進伏訖上曰卿爲大司馬大將軍故特召見之大政只隔可謂臨陣易將加意爲之可也昌聖曰臣復叨此任僨誤丁寧是甚悚悶矣上命書傳敎曰今聞病勢甚劇有此違牌云左副承旨許遞又命書傳敎曰政官牌招開政又命書傳敎曰玉堂番次苟艱在外人許遞今日政差出命退諸臣以次退出
정조 12년
戊申六月初三日未時上御重熙堂同副承旨入侍時同副承旨洪仁浩假注書白慶楷記事官李相璜金祖淳以次進伏訖上曰趙德成不入於歲抄又漏於官案其或作故耶問于吏曹知入可也賤臣承命出回奏曰以其無罪目故歲抄中不載而作散已久其存亡與否未能詳知云矣上曰吏曹參議尙今不入耶使之催促入來可也賤臣承命出傳上命讀公事訖命退承史以次退出
정조 12년
兼都承旨沈豐之藥院直行左承旨李在學坐直行右承旨李得臣坐左副承旨李亨元坐右副承旨尹行元坐同副承旨洪仁浩坐直注書金孝建病一員未差假注書李貞運藥院直白慶楷仕直事變假注書李錫心仕
정조 12년
傳于洪仁浩曰都承旨入侍
정조 12년
洪仁浩以弘文館言啓曰新除授校理李書九修撰沈能翼副修撰尹羽烈竝卽牌招察任何如傳曰允
정조 12년
以元龍瑞囚單子傳于洪仁浩曰保放
정조 12년
李亨元以司僕寺內乘以一二提調意啓曰兼內乘李運春昨日政移拜都摠府經歷矣番次苟艱其代令該曹口傳差出以爲推移入直之地何如傳曰允
정조 12년
兵曹口傳政事以李東善爲內乘
정조 12년
李亨元以備邊司言啓曰頃因傳敎輪行之病不卽登聞委折問于該道伯草記事行會矣卽見全羅監司沈頤之所報則以爲道內列邑始自春季果有輪行之疾症如感冒不至人物之致傷矣及到前月一倍熾蔓老弱多有零落之患而入此月以來漸至寢熄峽邑幾盡乾淨野邑間間有之沿邑未及蘇熄探察坊曲救恤療治之道連加申飭而方其熾盛之時適緣賤疾未及上徹則今於向熄之際始乃登聞事涉突兀亦極惶悚未果修啓矣憂民聖念無所不逮有此詢問草記之命民間疾苦不卽上達莫非昏謬顚錯之致今方枚擧邑牒條列登聞此後形止嚴飭詳探劃卽啓達之地爲辭矣本道輪行之疾近雖漸息向旣頗熾則未卽登聞致勤俯詢者其在仰體之道難免疎謬之責全羅監司沈頤之從重推考何如傳曰允
정조 12년
戊申六月初四日辰時上御重熙堂左承旨入侍時行左承旨李在學假注書白慶楷記事官李相璜金祖淳以次進伏訖上曰未下直守令當日辭朝出榻敎命讀公事訖命退承史以次退出
정조 12년
戊申六月初四日午時上御重熙堂都承旨入侍時兼都承旨沈豐之假注書李貞運記事官李相璜金祖淳以次進伏訖上曰香薷飮大體似好矣豐之曰此是月令藥誠好矣上曰只書本院藥錄中朝紙不必書出矣豐之曰中宮殿諸節何如上曰一樣矣上曰吏判之病何如云耶知入可也上曰寧越府使入來與否知入賤臣承命出回奏曰姑未入來云矣命書傳敎曰貶坐當前未肅拜判尹牌招察任上曰王大妃殿進御人蔘粟米飮自今日停止出榻敎命退承史以次退出
정조 12년
兼都承旨沈豐之坐行左承旨李在學坐行右承旨李得臣坐直左副承旨李亨元坐直右副承旨尹行元藥院直同副承旨洪仁浩坐注書金孝建病一員未差假注書李貞運藥院直白慶楷仕直事變假注書李錫心仕
정조 12년
傳于李亨元曰左承旨入侍
정조 12년
以校理李書九修撰沈能翼副修撰尹羽烈牌不進罷職傳旨傳于洪仁浩曰只推
정조 12년
李亨元以弘文館言啓曰校理李書九修撰沈能翼副修撰尹羽烈旣有只推之命更卽牌招察任何如傳曰允
정조 12년
以校理李書九修撰沈能翼副修撰尹羽烈牌不進罷職傳旨傳于李亨元曰只推
정조 12년
以洪聖淵徐配修李敬五沈晉賢李東稷申大尹鄭致淳朴基正李尙度等囚單子傳于洪仁浩曰放
정조 12년
以忠淸監司狀啓初三日始雨形止馳啓事傳于洪仁浩曰昨見狀辭以本道諸邑多有雨澤之不足處云續見狀辭初三日之雨若是滂沛高低俱有所益自此秧役可無愆期言念民事萬萬幸甚列邑所得果如營下乎隨聞陳聞事回諭
정조 12년
洪仁浩以成均館官員以行大司成意啓曰臣因政院啓辭批旨今日設行陞補四抄諸生旣盡入來故因爲設場懸題矣晩後數三儒生來會場外使守僕傳語曰自齋任被罰之後參疏生進因捲堂已盡處義而至於疏下儒生至今無處義之事故今因泮試欲爲處義云云因通場內諸生漸次招出所餘無幾故臣卽以罷場是三百年來所無之事也諸生雖或處義決不可罷場縷縷爲言則諸生終不回聽末以通文唱言於場內入場諸生一齊出去故取見通文則無發通人姓名只稱場外諸生發通云實是前所未有者此莫非臣疲軟見輕於諸生之致今方出處私次恭俟威罰之遄被惶恐敢啓傳曰設有惹鬧之擧但當罪其儒仍設場豈可以陞試罷場至於登徹乎事甚屑越且關後弊卿則推考雖非疏下豈無儒生卽爲設場試取雖以疏下言之生進勉參食堂幼學豈可不赴陞試乎一體申飭斯速設場惹鬧儒生卿其嚴治其罪可也
정조 12년
尹行元以成均館官員以行大司成意啓曰本館草記批旨內設有惹鬧之擧但當罪其儒仍設場豈可以陞試罷場至於登徹乎事甚屑越且關後弊卿則推考雖非疏下豈無儒生卽爲設場試取雖以疏下言之生進勉參食堂幼學豈可不赴陞試乎一體申飭斯速設場惹鬧儒生卿其嚴治其罪可也事命下矣臣固當依聖敎施罰設場之不暇而唱論之儒發通之生旣難知名而施罰至於疏外之生亦皆引義而齊出聖敎之下末由奉行尤增死罪惶恐待罪之意敢啓傳曰名以儒生無名發通何等羞恥事卿若據理責非則罪非死罪事非大事寧有不卽自現乎終匿其名終祕其蹤則豈可以儒之一字齒之乎旣不齒之以儒則他儒生又豈可與之較挈引以爲嫌乎赴試當否卽此可決況生進幼學之處義携貳不但無所據疏下疏外之如是渾同又可謂太劻勷此等事件無非可以理喩而理解者彼諸生亦豈有一味不從師令之理乎再次草記屑越中最屑越之擧卿則從重推考期於待朝設場萬一以不得擧行更爲煩徹則如此巽軟不職之泮長難逭重勘雖以諸生言之能免不率敎之罪乎以此知悉無敢如前屑越可也
정조 12년
李亨元以兵曹言啓曰內禁衛將徐有和身病猝重勢難供職兼司僕將韓光迪親病沈重有難離舍俱爲呈狀乞遞宿衛領軍之任不可蹔曠竝今姑改差何如傳曰允
정조 12년
李亨元以兵曹言啓曰景福宮衛將崔彭年謂有親病勢難供職呈狀乞遞輪番之任不可久曠改差何如傳曰允
정조 12년
李得臣以漢城府言啓曰涉疑疾方痛死亡之類令各部兩署更加摘奸後報來故列錄書入之意敢啓傳曰知道
정조 12년
戊申六月初五日巳時上御重熙堂左承旨入侍時行左承旨李在學假注書白慶楷記事官李相璜金祖淳以次進伏訖上命讀公事書判付命退承史以次退出
정조 12년
兼都承旨沈豐之坐行左承旨李得臣坐右承旨李亨元坐直左副承旨趙衍德坐右副承旨尹行元坐同副承旨洪仁浩坐直注書金孝建病一員未差假注書李貞運藥院直白慶楷仕直事變假注書未差
정조 12년
沈豐之啓曰行左承旨李在學今日不爲仕進卽爲牌招何如傳曰聞其本病果難供劇許遞前望單子入之待下批牌招察任
정조 12년
承旨前望單子入之趙衍德落點
정조 12년
李亨元啓曰事變假注書李錫心身病猝重勢難察任今姑改差何如傳曰允
정조 12년
李錫心改差代以徐有聞爲事變假注書
정조 12년
洪仁浩以吏曹言啓曰咸昌士人蔡膺河所告內其矣五代祖以恒延諡今月二十八日定行矣以國忌相値來七月十一日退定云矣敢啓傳曰知道旣命宣諡豈可以該郞不備不得延諡乎飭亦施矣前郞廳李洪載仍任前職使之今日入直過都政卽爲進去前察訪亦爲仍任可也
정조 12년
傳于洪仁浩曰幺麽郞官擧措焉敢若是飭敎之下以假郞廳仍直替呈省記尤萬萬駭然若有一分嚴畏之心又焉敢若是當該郞廳李洪載當各別重繩以懲日後之銓郞爲先令該府拿問重勘而省記則使實郞卽爲入直來呈拿囚則過都政後擧行事分付禁府
정조 12년
以鄭履煥安廷瓛囚單子傳于洪仁浩曰依本律勘放後草記
정조 12년
洪仁浩以義禁府言啓曰時囚罪人鄭履煥安廷瓛等依本律勘放後草記事命下矣鄭履煥安廷瓛等傳旨內鄭履煥段舊還上舊軍餉居末安廷瓛段新還上居末昨年穡事旣得稍稔分數酌定亦有卙量則有此未捧之夥然者揆以糴法誠極駭然竝依事目勘處罪取考律文則大典通編倉庫條有曰軍餉及還上居末守令拿問大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣鄭履煥安廷瓛等各杖一百收贖告身盡行追奪放送何如傳曰允如有功議各減一等
정조 12년
洪仁浩以義禁府言啓曰鄭履煥安廷瓛等各杖一百收贖告身盡行追奪事照律草記批旨內如有功議各減一等事命下矣鄭履煥七代祖澈光國功臣云功減一等杖九十收贖奪告身四等而安廷瓛無功議云矣敢啓傳曰知道兩倅除拜屬耳況一是特補一是擇送俱不當徑遞至於堤倅之査逋可見氣力本律以公罪擧行竝令明日還官兩邑未捧穀物待秋收殺事令廟堂一體分付該道可也
정조 12년
戊申六月初六日巳時上御重熙堂同副承旨入侍時同副承旨洪仁浩假注書白慶楷記注官金鳳顯記事官李宗烈以次進伏訖上曰陞試開場云乎仁浩曰開場云矣上曰儒生入場者爲幾人仁浩曰幾數十人而追來者亦稍有之云矣上曰待其設場之後所囚館隷輩放送可也仁浩曰政官中參判有實病參議呈告在外而聞今判書病差云若値政命之時則入稟請牌乎上曰唯命退承史以次退出
정조 12년
戊申六月初六日申時上御重熙堂同副承旨入侍時同副承旨洪仁浩假注書白慶楷記注官金鳳顯記事官李宗烈以次進伏訖上曰陞試其已設場云耶仁浩曰俄聞儒生數百人入場見昨日所謂通文者仍卽散去而大司成以此意方欲草記云矣上曰聞極駭然矣承旨出去卽通于泮長更復招諭雖不滿數十人必期於設場之地可也命退承史以次退出
정조 12년
兼都承旨沈豐之藥院直行左承旨李得臣坐右承旨李亨元坐左副承旨趙衍德坐直右副承旨尹行元坐同副承旨洪仁浩坐直注書金孝建病一員未差假注書李貞運藥院直白慶楷仕直事變假注書未差
정조 12년
趙衍德啓曰來十一日朝參日次矣敢稟傳曰停
정조 12년
洪仁浩啓曰來十一日輪對日次矣敢稟傳曰爲之
정조 12년
傳于李亨元曰右承旨馳詣明陵奉審摘奸局內諸陵一體奉審以來
정조 12년
趙衍德以弘文館言啓曰校理李書九修撰沈能翼副修撰尹羽烈旣有只推之命更卽牌招察任何如傳曰允
정조 12년
洪仁浩以義禁府言啓曰鄭履煥安廷瓛等本律以公罪擧行事命下矣鄭履煥安廷瓛等竝以公罪杖一百收贖之意敢啓傳曰知道
정조 12년
兼都承旨沈豐之坐行左承旨李得臣坐右承旨李亨元坐左副承旨趙衍德坐直右副承旨尹行元藥院直同副承旨洪仁浩坐直注書金孝建病一員未差假注書李貞運藥院直白慶楷仕直事變假注書未差
정조 12년
洪仁浩啓曰明日乃是初伏自明日至處暑間視事頉稟之意敢啓傳曰知道
정조 12년
徐有聞在外代以趙景逵爲事變假注書
정조 12년
趙衍德以成均館官員以同知館事意啓曰臣等今日昏後始聞居齋儒生等夕食堂不爲設行有捲堂出齋之擧而行大司成尹師國以儒生侵詆謂有情勢屢度往復終不入來臣等夜深後始詣泮宮招致儒生問其捲堂之由則只有守齋儒生一人書進所懷以爲掌議停擧後臣等亦是疏下人則不當冒入食堂而聖敎之下不敢違越臣等三四人同參食堂矣今見東一房掌議徐有望呈單則乃以今日諸生亦豈盡疏外他儒乎等說侵斥之且謂義理晦塞廉恥都喪云云則臣等廉隅所在不敢晏然入食堂云云而居齋儒生四人中三人則自見呈單之語謂不可一時冒居卽已出去聖廟守齋何等重大而只有一人之留在引義捲堂雖係廉防而不待所懷之書納揆以事體誠極未安出去儒生等方令搜訪以爲來會後勸入之地而當此泮中有事之時不可無主管堂上大司成令政院稟旨牌招以爲擧行之地何如傳曰非勸入非捧所懷寧有如許格式此草記還給可也
정조 12년
趙衍德啓曰泮儒捲堂事係非常所懷捧入無得遲滯例也而昨日夕食堂儒生有捲堂之擧大司成尹師國謂有難安之情勢同成均鄭昌順李秉模謂無替行之前例互相往復至於經宿今始以大司成牌招之意來呈草記若是遲滯事未前有行公館堂竝從重推考何如傳曰焉有如許格式此啓辭勿施大司成處申飭
정조 12년
趙衍德啓曰吏曹判書宋載經參判金憙牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰亞銓則病未差爲言云而以給由太久特命一體出牌至於判堂旣以待政命依例出牌言送政院今反違牌何也判書從重推考與參判更卽牌招日前飭敎未久違牌傳旨無端捧入當該承旨爲先推考
정조 12년
以校理李書九修撰沈能翼副修撰尹羽烈牌不進罷職傳旨傳于趙衍德曰只推
정조 12년
傳于趙衍德曰聞又違牌可知實病之難强吏曹參判金憙許遞前望單子入之待下批牌招察任
정조 12년
吏曹參判前望單子入之金文淳落點
정조 12년
以吏曹參判金文淳牌不進推考傳旨傳于趙衍德曰更爲牌招
정조 12년
以吏曹參判金文淳再牌不進推考傳旨傳于趙衍德曰稱病可謂太支離此傳旨勿施更爲牌招
정조 12년
趙衍德啓曰同副承旨洪仁浩奉命出去臣吏兵批兼進之意敢啓傳曰知道
정조 12년
有政吏批判書宋載經進參判金文淳牌招不進參議曺允大在外左副承旨趙衍德進啓曰全羅監司今當差出而擬望之人乏少他道守令竝擬何如傳曰非特敎非大臣所奏而瓜滿窠之散政差出曾有其例乎相考前例草記以鄭東觀爲副校理吳載純爲左參贊尹蓍東爲同經筵金昌顯爲司䆃主簿慶安察訪文極孝仍任事承傳故正言韓鳳朝贈禮參例兼故通德郞韓翊箕贈左承旨例兼故通德郞韓如頊贈司僕正以上同知韓命喆三代追贈
정조 12년
兵批判書鄭昌聖進參判具㢞病參議宋鍈病參知柳誼入直左副承旨趙衍德進以柳文植爲內禁將朴晉陽爲兼司僕將李聖聃爲景福將李觀成爲宣傳官李益成爲僉知副司直李在學曺遠振李殷模朴長卨副司果李顯靖
정조 12년
趙衍德以吏曹言啓曰全羅監司他道守令竝擬啓辭批旨內非特敎非大臣所奏而瓜滿窠之散政差出曾有其例乎相考前例草記事命下矣溯考謄錄則監司瓜滿之代自本曹循例差代無可據之例而輕先問議仍爲差出啓辭昏謬甚矣惶恐待罪之意敢啓傳曰知道然則難免不審之失從重推考望筒旣不入啓差出與否非所可論矣
정조 12년
禮曹判書前望單子入之李秉模落點
정조 12년
兵曹口傳政事副司直徐有防
정조 12년
戊申六月初八日卯時上御重熙堂同副承旨入侍時同副承旨洪仁浩假注書白慶楷記事官李相璜金祖淳以次進伏訖上曰大司成有何情勢云而尙不入泮耶仁浩曰昨日東一房齋任徐有望呈單子齋中以嫁禍士林等語侵詆泮長無復餘地泮長以爲旣受儒生之侵詆至於嫁禍云云則何可抗顔行公乎俄以此意辭疏到院故自下退却而所謂情勢者此也上曰儒生事聞甚駭然矣然而以泮長言之自已無嫁禍之實而以此引義甚如何且儒生輩設有如許擧措惟當責以義理施以儒罰是乃師生之體例也非臺評非朝議而被生徒一時狂妄之言遽然退縮是何事體卽爲申飭使之入去呈單儒生施以儒罰斯速勸入後草記之意分付可也命退承史以次退出
정조 12년
戊申六月初八日辰時上御重熙堂左副承旨入侍時左副承旨趙衍德記事官金孝建尹行任金祖淳以次進伏訖上曰連日之雨便成長霖矣衍德曰姑無開霽之意矣上曰泮中儒生勸入云乎衍德曰姑未勸入云矣上曰申飭勸入後草記事分付泮長處義亦不成說飭敎之下焉敢若此亦爲申飭可也命退承史以此退出
정조 12년
戊申六月初八日辰時上御重熙堂同副承旨入侍時同副承旨洪仁浩假注書白慶楷記事官李相璜金祖淳以次進伏訖上曰昨年兩西暗行書啓及別單持入可也賤臣承命出持入上命讀公事上曰承旨馳詣文禧廟奉審摘奸以來可也命退承史以次退出
정조 12년
戊申六月初八日戌時上御重熙堂左副承旨入侍時左副承旨趙衍德假注書白慶楷記事官尹行任金祖淳以次進伏訖上曰監司瓜代之散政差出曾有其例云乎衍德曰溯考謄錄則元無前例云矣上曰吏曹草記捧入可也賤臣承命出持入命書批答命退承史以次退出
정조 12년
戊申六月初八日二更上御重熙堂坐直承旨入侍時同副承旨洪仁浩假注書白慶楷記事官李相璜金祖淳以次進伏訖上曰吏曹參判何不入來云耶仁浩曰雖不知緣何委折而初牌再牌則在家不進三牌則納牌不進矣上命書傳敎曰旣云納牌病不至難可强可知有除輒違看作高致極可駭然吏曹參判金文淳靈巖郡守除授當日辭朝時任郡守遞付京職又命書傳敎曰貶坐申飭之時六曹長當備員聞以身病不得磨勘言送政院云禮曹判書徐有防許遞前望單子入之待開門牌招察任命退承史以次退出
정조 12년
兼都承旨沈豐之藥院直行左承旨李得臣坐直右承旨李亨元坐左副承旨趙衍德坐右副承旨尹行元坐同副承旨洪仁浩坐直注書金孝建病一員未差假注書李貞運藥院直白慶楷仕直事變假注書金和鍾仕
정조 12년
趙衍德啓曰泮儒捲堂已至多日大司成進去勸入後草記事連有飭敎而大司成尹師國旣入泮中謂有情勢終不擧行又至經宿事體所在萬萬未安從重推考何如傳曰聞昨日飭敎豈敢入泮引義乎此啓辭勿施更加嚴飭
정조 12년
傳于尹行元曰右承旨入侍
정조 12년
趙景逵在外代以金和鍾爲事變假注書